
ՎԱՏԻԿԱՆԻ ՄԷՋ ԱՐԺԱՆԱՑԱՒ ԽՈՐ ՅԱՐԳԱՆՔԻ

	     3–6 Յունիս 2014-ին, Ն.Ս.Օ.Տ.Տ. Արամ Ա. Կաթողիկոս Մեծի Տանն Կիլիկիոյ պաշտօնական այցելութիւն տուաւ Կաթոլիկ Եկեղեցւոյ եւ հանդիպեցաւ Ն.Ս.Տ. Ֆրանսիս Սրբազան Քահանայապետին հետ։ Այս առթիւ ՀԱՍԿ սոյն հարցազրոյցը ունեցաւ Միջ-եկեղեցական Յարաբերութիւններու Վարիչ Գերշ. Տ. Նարեկ Արք. Ալեէ-մէզեանին հետ։



ՀԱՍԿ. Սրբազան Հայր, Արամ Ա. Վեհափառ Հայրապետի Հռոմ այցե-լութեան գլխաւոր նպատակը ի՞նչ էր։
Նարեկ Սրբազան. Արամ Ա. Կաթողիկոս, որպէս մեր Ս. Աթոռի գահակալ, երրորդ անգամ ըլլալով Վատիկան այցելեց։ Նորին Սրբութիւնը 22–28 Յունուար 1997-ին այցելած էր Ն.Ս.Տ. Յովհաննէս-Պօղոս Բ. Սրբազան Քահանայապետին եւ 23–27 Նոյեմբեր 2008-ին՝ Ն.Ս.Տ. Պենետիքթ ԺԶ. Սրբազան Քահանայապետին։ Ինչպէս գիտէք, 19 Մարտ 2013-ին, Հռոմի Ս. Պետրոս Մայր Տաճարի հրապարակին վրայ մատուցած սուրբ պատա-րագով, Ն.Ս.Տ. Ֆրանսիս Սրբազան Քահանայապետ սկսաւ իր քահանա-յապետական սպասաւորութեան։ Հայ Եկեղեցին իր երկու Կաթողիկո-սութիւններու պատուիրակութիւններով մասնակցեցաւ այս հանդիսութ-եան եւ շնորհաւորեց Կաթոլիկ Եկեղեցւոյ Հոգեւոր Պետը։ 
Երկար դարերու վրայ տարածուող աւանդութիւն է եկեղեցիներու հայրապետերու փոխադարձ այցելութիւնը, եւ այս աւանդութեան հետե-ւողականութեամբ, 3–6 Յունիս 2014-ին, այս անգամ Վեհափառ Հայրա-պետը անձամբ այցելեց իր Հոգեւոր Եղբօր՝ Ֆրանսիս Պապին, զայն շնորհաւորելու եւ անոր հետ մտերմիկ հանդիպում ունենալու համար։ 
Վեհափառ Վեհափառ Հայրապետին ընկերացան մեր թեմերէն ժամանած 10 արքեպիսկոպոսներու շքախումբ մը եւ 85 աշխարհա-կաններու պատուիրակութիւն մը։ 
Նկատի ունենալով Մեծի Տանն Կիլիկիոյ Կաթողիկոսութեան Կաթո-լիկ Եկեղեցւոյ հետ ունեցած սերտ յարաբերութիւնները, Վեհափառ Հայրա-պետին այցելութիւնը մի միայն քաղաքավարական շնորհաւորութեան ծիրին մէջ չմնաց, այլ նաեւ դարձաւ Վատիկանի գլխաւոր բաժանմունք-ներու պատասխանատուներուն հետ աշխատանքային հանդիպումներու կարեւոր հանգրուան մը։ 
Այս այցելութիւնը ես կը փափաքիմ բնորոշել որպէս երկու եկեղե-ցիներու եւ հովուապետերու գործակցութեան տօնախմբութեան օրհնեալ առիթ։

ՀԱՍԿ. Ինչպէս նշեցիք, Վեհափառ Հայրապետը նաեւ հանդիպում-ներ ունեցաւ Վատիկանի մէջ բանալի դերակատարութիւն ունեցող կար-տինալներու եւ եպիսկոպոսներու հետ։ Նախքան Սրբազան Քահանայա-պետին հետ հանդիպման անդրադառնալը կրնա՞ք մեզի գաղափար մը տալ այս հանդիպումներուն մասին։
Նարեկ Սրբազան. Վատիիանը, որպէս Կաթոլիկ Եկեղեցւոյ նուիրա-պետութեան Ս. Աթոռ եւ միաժամանակ պետութիւն՝ բարդ կառոյց ունի։ Սրբազան Քահանայապետին հովանաւորութիւնը վայելող զանազան բա-ժանմունքներ կը վարեն այս վարչամեքենան։ Անշուշտ, անկարելի է,–եւ նոյնիսկ անհրաժեշտ չէ,– բոլոր բաժանմունքներուն հետ կապի մէջ ըլլալ։ Մեծի Տանն Կիլիկիոյ Կաթողիկոսութիւնը իր միջ-եկեղեցական, միջ-կրօնական եւ միջազգային յարաբերութիւններուն մէջ խոր նախանձա-խընդրութիւն կը ցուցաբերէ եւ պատահական ու մակերեսային հանդի-պումներով կամ համագումարներու մասնակցութեամբ չի՛ բաւարարուիր։ Մենք ամեն տեղ աւելի հոգածու ենք որակին՝ քան քանակին։ Վեհափառ Հայրապետին կարգախօսն ու աշխատելաձեւն է այս սկզբունքը։ 
Այս մեկնակէտէն, Հռոմի մէջ, Վեհափառ Հայրապետին հանդիպում-ները եղան հետեւեալները.
Առաջին, Չորեքշաբթի, 4 Յունիս, այցելութիւն Միջ-եկեղեցական Յարաբերութիւններու Բաժանմունք, ուր Վեհափառ Հայրապետը ընդուն-ւեցաւ Բաժանմունքի Նախագահ Կարտինալ Քուրթ Քոխի եւ անոր օգնականներուն ու այլ առնչակից Բաժանմունքներու պատասխանա-տուներուն կողմէ եւ միջ-եկեղեցական շարժումին ներկայ իրավիճակը պարզող դասախօսութիւն մը տուաւ։ Նաեւ քննարկում եղաւ Կաթոլիկ Եկեղեցի-Արեւելեան Ուղղափառ Եկեղեցիներու Ընտանիք Աստուածա-բանական Պաշտօնական Երկխօսութեան Յանձնախումբի յառաջիկայ աշխատանքներուն գծով։
Երկրորդ, Հինգշաբթի, 5 Յունիս, այցելութիւն Արեւելեան Կաթոլիկ Եկեղեցիներու Յարաբերութիւններու Բաժանմունք, ուր Վեհափառ Հայ-րապետը ընդունուեցաւ Բաժանմունքի Նախագահ Կարտինալ Լէոնարտօ Սանտրիի եւ անոր օգնականներուն կողմէ։ Հոս խօսակցութիւնները առա-ւելաբար կեդրոնացան Արեւելեան Ուղղափառ Եկեղեցիներ-Արեւելեան Կաթոլիկ Եկեղեցիներ յարաբերութիւններուն եւ անոնց յատկապէս Միջին Արեւելքի մէջ դիմագրաւած հասարակաց մարտահրաւէրներուն վրայ։
Երրորդ, Հինգշաբթի, 5 Յունիս, այցելութիւն Պետական Քարտու-ղարութիւն, ուր Վեհափառ Հայրապետը ընդունուեցաւ Պետական Քար-տուղար Կարտինալ Բիէթրօ Փարոլինի կողմէ։ Սուրիան եւ սուրիահա-յութիւնը, Լիբանանն ու անոր նախագահական ընտրութիւնը, Միջին Արեւելքի մէջ քրիստոնեաներու ներկայութիւնն ու վկայութիւնը եւ Հայոց Ցեղասպանութեան 100-ամեակը լուսարձակի տակ բերուեցան այս հան-դիպման ընթացքին։
Աւելցնեմ, որ այս այցելութիւններու ընթացքին շօշափուած հիմնա-հարցերը Մեծի Տանն Կիլիկիոյ Կաթողիկոսութեան ամենօրեայ մտահո-գութիւններուն մաս կը կազմեն եւ Վատիկանի մէջ անոնց գծով կա-տարուած համապարփակ անդրադարձը թէ՛ Սրբազան Քահանայա-պետին եւ թէ՛ այս պատասխանատուներուն հետ՝ բնական հոլովոյթի եւ խոր պատասխանատուութեան տիպար ցուցանիշ են։
 
ՀԱՍԿ. Այս նախապատրաստական ենթահողին վրայ, կարելի՞ է Ֆրանսիս Սրբազան Քահանայապետ եւ Արամ Ա. Կաթողիկոս պատմա-կան հանդիպման արժեւորումը կատարել։
Նարեկ Սրբազան. Երկու Հոգեւոր Պետերու հանդիպումը տեղի ունեցաւ Հինգշաբթի, 5 Յունիսի առաւօտեան։ Նախ, Սրբազան Քահա-նայապետն ու Վեհափառ Հայրապետը առանձնակի մտերմիկ զրոյց ունեցան, ապա Վեհափառը Սրբազան Քահանայապետին ներկայացուց իր շքախումբի Սրբազան Հայրերը, որուն յաջորդեցին Վեհափառին եւ Սրբազան Քահանայապետին ողջոյնի խօսքերն ու յիշատակի նուէրներու փոխանակումը, յետոյ աշխարհական պատուիրակութեան անդամները ստացան Սրբազան Քահանայապետին եւ Վեհափառ Հայրապետին օրհ-նութիւնը. ի վերջոյ, Վատիկանի քահանայապետական մատուռին մէջ միասնական աղօթք կատարուեցաւ՝ Սրբազան Քահանայապետին եւ Վեհափառ Հայրապետին նախագահութեամբ։
Արամ Ա. Կաթողիկոս իր ողջոյնի խօսքին մէջ անդրադարձաւ Հռոմի Եկեղեցւոյ Հայ Եկեղեցւոյ հետ ունեցած դարաւոր եւ սերտ յարաբե-րութիւններուն՝ յատկապէս Կիլիկեան շրջանին եւ որուն շարունակութ-իւնը շեշտակիօրէն կը տեսնենք Մեծի Տանն Կիլիկիոյ Կաթողիկոսութեան մէջ։ Վեհափառը դրուատեց Ֆրանսիս Սրբազան Քահանայապետին եկե-ղեցին ժողովուրդին,–եւ յատկապէս ժողովուրդի զրկեալ դասակար-գին,– տանելու ճիգը եւ վերջերս Ս. Երկիր կատարած հովուական այցե-լութիւնը։ Նորին Սրբութիւնը յատուկ ընդգծումով Սրբազան Քահանայա-պետին ուշադրութիւնը հրաւիրեց Հայոց Ցեղասպանութեան 100-ամեա-կին վրայ ու հայ ժողովուրդի պահանջատիրութեան եւ հատուցման մէջ Կաթոլիկ Եկեղեցւոյ զօրակցութիւնը խիստ հրամայական համարեց։
Սրբազան Քահանայապետը իր ողջոյնի խօսքով եղբայրական ջերմ սիրով ողջունեց Վեհափառ Հայրեպետն ու Նորին Սրբութեան ընկերացող հոգեւորականներն ու հաւատացեալները, Վեհափառ Հայրապետին միջ-եկեղեցական շարժումին բերած երկարամեայ ծառայութիւնը բարձրօրէն գնահատեց եւ հայ ժողովուրդի պատմութիւնը որպէս շարունակական մարտիրոսութիւն բնորոշելէ ետք, առ Աստուած յոյսի եւ վստահութեան կոչ ուղղեց մեր ժողովուրդի զաւակներուն։ 
Աղօթքէն ետք, Վեհափառ Հայրապետն ու սրբազան հայրերը Սրբա-զան Քահանայապետին ճաշի հիւրը եղան։
 
ՀԱՍԿ. Այս հանդիպումներէն զատ ի՞նչ նախատեսուած էր Վեհա-փառ Հայրապետի այցելութեան ծրագրին մէջ։
Նարեկ Սրբազան. Ժամանակագրական խտացեալ անդրադարձ մը կատարեմ Վեհափառ Հայրապետի այցելութեան մէջ ընդգրկուած միւս երեսներուն.
Առաջին, Երեքշաբթի, 3 Յունիս, Վեհափառ Հայրապետը պաշտօնա-կան այցելութիւն տուաւ Վատիկանի մօտ Լիբանանի դեսպանատուն։
Երկրորդ, Չորեքշաբթի, 4 Յունիս, Վեհափառ Հայրապետը այցելեց Ս. Պետրոս Մայր Տաճար եւ անոր շրջափակին մէջ զետեղուած Ս. Գրիգոր Լուսաւորչի արձանը ու Ս. Յովհաննէս ԻԳ. եւ Ս. Յովհաննէս-Պօղոս Բ. Սրբազան Քահանայապետերու նորակերտ խորանները։
Երրորդ, Չորեքշաբթի, 4 Յունիս, Վեհափառ Հայրապետը այցելեց Հայ Կաթոլիկ Եկեղեցւոյ Ս. Նիկողայոս եկեղեցին եւ Լեւոնեան Վարժարանը, ուր ճաշի հիւրը եղաւ տեսուչ Հայր Սուրբին։
Չորրորդ, Չորեքշաբթի, 4 Յունիս, Վեհափառ Հայրապետը պաշտօ-նական այցելութիւն տուաւ Վատիկանի մօտ Հայաստանի դեսպանատուն։ 
Հինգերորդ, Չորեքշաբթի, 4 Յունիս, Վեհափառ Հայրապետը այցելեց Ս. Բարթուղիմէոս Նահատակաց եկեղեցի, ուր 2008-ին Անթիլիասի Ապ-րիլեան Նահատակաց մատուռէն մասունք բերած եւ զետեղած էր։ Ապա եղաւ Սէնթ Էճիտիօ կազմակերպութեան հետ. նախ, տեղի ունեցաւ երե-կոյեան ժամերգութիւն, որուն ընթացքին Նորին Սրբութիւնը քրիստո-նէական վկայութեան եւ նահատակութեան մասին քարոզեց ու Հայոց Ցեղասպանութիւնը որպէս արեան նահատակութեան կենդանի օրինակ ներկայացուց. ան նաեւ այցելեց Սէնթ Էճիտիոյի հովանաւորած բարեսի-րական երկու կեդրոնները եւ Սէնթ Էճիտիոյի պատասխանատուներուն ընթրիքի հիւրը եղաւ։
Վեցերորդ, Հինգշաբթի, 5 Յունիս, Վեհափառ Հայրապետը իտալա-կան եւ վատիկանեան լրատուական գործակալութիւններուն մամլոյ ասուլիս տուաւ։
Եօթներորդ, Հինգշաբթի, 5 Յունիս, Վեհափառ Հայրապետը ընթ-րիքով պատուեց իրեն ընկերացած շքախումբն ու պատուիրակութիւնը։
Այս բոլոր մանրամասնութիւնները պարզ թւում մը կատարելու համար չտուի. այլ ըսելու, թէ Վեհափառ Հայրապետը միայն փրոթո-քոլային այցելութեան մը չնախաձեռնեց 3–6 Յունիսին, այլ աղօթական, հոգեւոր, եկեղեցական, ընկերային, քաղաքական եւ ազգային բնագաւառ-ները համադրող հանդիպումներով Նորին Սրբութիւնը Կաթոլիկ Եկեղեց-ւոյ Հովուապետին, հոգեւորական դասուն, Հայ Եկեղեցւոյ եպիսկոպոս-ներուն եւ հաւատացեալներու հետ եղաւ ու երեք օրեր համաեկե-ղեցական, համամարդկային ու համահայկական ապրումներով լեցուց։ 
 
ՀԱՍԿ. Այս բոլորէն յիշատակելի ի՞նչ կը մնայ։ Այս պատմական այցելութեան գնահատականը կրնա՞ք ամփոփել։ 
         Նարեկ Սրբազան. Վեհափառ Հայրապետին տնօրինութեամբ, մինչեւ Երեքշաբթի, 10 Յունիս, Վատիկան մնացի եւ զանազան պատասխա-նատուներու հետ հանդիպումներ ունենալով միասնաբար կատարեցինք այս այցելութեան արժեւորումը, որուն գլխաւոր կէտերն են հետեւեալները.
         Առաջին, Մեծի Տանն Կիլիկիոյ Կաթողիկոսութիւնը, միջ-եկեղե-ցական, միջ-կրօնական եւ միջազգային յարաբերութիւններու ճառա-գայթող կեդրոն մըն է, որուն բազմածալ գործունէութեան մէկ երեսը հանդիսացաւ 3–6 Յունիս 2014-ին Վեհափառ Հայրապետին Կաթոլիկ Եկեղեցւոյ տուած այցելութիւնը։
         Երկրորդ, Վեհափառ Հայրապետին անձին եւ գործին ընդմէջէն Հայ Եկեղեցին եւ յատկապէս Մեծի Տանն Կիլիկիոյ Կաթողիկոսութիւնը խոր յարգանքի եւ բարձր գնահատանքի արժանացան։ Այս այցելութիւնը լոկ երկու Եպիսկոպոսապետերու հանդիպման առիթ չեղաւ. այլ, ցոլացուց Կաթոլիկ Եկեղեցւոյ եւ Մեծի Տանն Կիլիկիոյ Կաթողիկոսութեան իրարու հանդէպ սնուցած ջերմ յարաբերութիւններն ու շինարար վստահութիւնը։
         Երրորդ, Հայ Եկեղեցին, որպէս հայ ժողովուրդի՛ն եկեղեցին, իր հոգեւորական եւ աշխարհական տարրերով մասնակցեցաւ Վեհափառ Հայրապետին գլխաւորած այցելութեան ու Մեծի Տանն Կիլիկիոյ Կաթո-ղիկոսութեան համատարած ներկայութեան եւ առաքելութեան մանրա-նըկարը ներկայացուց Վատիկանի մէջ։
         Չորրորդ, աղօթական կեանքով եւ հոգեւոր խորհրդածութեամբ առաջնորդուած, Սրբազան Քահանայապետն ու Վեհափառ Հայրապետը, իրենց մտերիմ խօսակցութիւններով եւ իրենց գործակիցներուն հետ ունեցած հանդիպումներով, աստուածաբանական երկխօսութեան եւ եկե-ղեցաբանական այլ հարցերու կողքին, քննարկեցին մեր ժողովուրդի զաւակներուն հետ սերտօրէն առնչուած Հայաստանի, Արցախի, Միջին Արեւելքի, Սուրիոյ, Լիբանանի եւ Հայոց Ցեղասպանութեան առնչուած հրատապ խնդիրները։
         Ի մի բան, Կաթոլիկ Եկեղեցի եւ Հայ Եկեղեցի երկար տարիներու վրայ տարածուած յարաբերութիւններու շղթային վրայ պատմական նոր օղակ մը աւելցաւ այս այցելութեամբ, որմէ օգտուեցաւ հայ ժողովուրդը՝ իր բոլոր զաւակներով։ 

